অস্ত্রের মুখে বান্দরবানে খামার মালিকসহ ২ জনকে অপহরণ
বান্দরবানের থানচিতে অস্ত্রের মুখে খামারের মালিকসহ ২ জনকে অপহরণ করেছে দুর্বৃত্তরা। রোববার সকালে উপজেলার বলিপাড়া ইউনিয়নের হেডম্যান পাড়া এলাকায় এ ঘটনা ঘটে।







অপহৃতরা হলেন খামার মালিক আবু তাহের (৫২) এবং শ্রমিক সুমন মারমা (৩৪)।




পুলিশ ও স্থানীয়রা জানায়, বলিপাড়া ইউনিয়নের হেডম্যান পাড়া এলাকায় নিজের খামার বাড়ি থেকে পাঁচজনের অস্ত্রধারী সশস্ত্র দুর্বৃত্ত খামার ওই ২ জনকে অপহরণ করে নিয়ে গেছে। খবর পেয়ে বিজিবি, পুলিশসহ আইনশৃঙ্খলা বাহিনীর সদস্যরা ঘটনাস্থল পরিদর্শন করেছে। অপহৃতদের উদ্ধারে নিরাপত্তা বাহিনীসহ আইনশৃঙ্খলা বাহিনীর সদস্যরা অভিযানে নেমেছে।
নাম প্রকাশে অনিচ্ছুক স্থানীয় কয়েকজন ব্যবসায়ী বলেন, অস্ত্রধারী দুর্বৃত্তরা শ্রমিক পরিচয় দিয়ে বাজার থেকে খামার মালিককে খামারে ডেকে নিয়ে গিয়ে অস্ত্রের মুখে অপহরণ করে নিয়ে যায়। তারা খামারের মালিকের কাছ থেকে আগে কয়েক দফায় চাঁদা দাবি করেছিল। কিন্তু দাবিকৃত চাঁদা না দেয়ায় অস্ত্রধারী সন্ত্রাসীরা খামারের মালিক এবং ১ জন শ্রমিককে অপহরণ করে নিয়ে গেছে।
থানচি থানার পরিদর্শক (তদন্ত) আমিনুল হক জানান, বলিপাড়া এলাকা থেকে অস্ত্রের মুখে একজন খামার মালিকসহ ২ জনকে অপহরণ করে নিয়ে গেছে সন্ত্রাসীরা। অপহৃতদের উদ্ধারে আইনশৃঙ্খলা বাহিনী সম্ভাব্য স্থানগুলোতে অভিযানে নেমেছে। এ ঘটনায় থানচি থানায় একটি অপহরণ মামলা করা হয়েছে।

বান্দরবানের থানচিতে অস্ত্রের মুখে খামারের মালিকসহ ২ জনকে অপহরণ করেছে দুর্বৃত্তরা। রোববার সকালে উপজেলার বলিপাড়া ইউনিয়নের হেডম্যান পাড়া এলাকায় এ ঘটনা ঘটে।